Lone Dybkjær (RV), 2005-04-19:
Det Radikale Venstre siger ja til forfatningstraktaten, ganske enkelt fordi den er bedre end den Nicetraktat, vi har nu.
Alene tilblivelsen er en nyskabelse.
Alle tidligere traktater er forhandlet i lukkede rum mellem regeringer og embedsmænd.
Hovedparten af forslaget blev vedtaget af selve regeringskonferencen.
Jeg var selv ligesom andre danske parlamentarikere eller regeringsrepræsentanter med i arbejdet i konventet, og det var en fantastisk proces og en stor oplevelse at se så mange lande arbejde sammen.
Der var bestemt ikke enighed fra starten, men gennem de i virkeligheden ikke ret mange måneder, i alt 1½ år, lykkedes det at skabe en fælles opfattelse af, hvad der skulle være grundlaget for fremtidens europæiske samarbejde.
Vi har aldrig før haft en så demokratisk arbejdsfacon, når der skulle udarbejdes en traktat eller traktatændring.
Så meget mere paradoksalt er det selvfølgelig, hvis traktaten på grund af folkeafstemningerne aldrig bliver til noget.
Også traktaten selv er en nyskabelse.
Man fristes næsten til at sige: Grib de to traktater, og læs bare de første par sider.
Så er man ikke i tvivl.
Nicetraktaten er stort set ulæselig for alle, der ikke har studeret området eller arbejdet inden for det.
Forfatningstraktaten kan faktisk læses og forstås.
Det var simpelt hen utænkeligt, med al respekt for embedsmænd, diplomater og regeringschefer, at de kunne udarbejde sådan en traktat.
Det er selvfølgelig ikke en læseletudgave, alene af den grund at det ikke er en forfatning.
Det er faktisk en forfatningstraktat, og derfor må der være mange paragraffer, hvis ikke al fortolkning skal overlades til domstolene.
Det er simpelt hen en nødvendighed med de mange paragraffer.
Jeg skal her fremhæve fem temaer, som er afgørende for os i vort ja til traktaten, hvor vi helhjertet og med stor begejstring vil deltage i samarbejdet, og hvor vi synes at Danmark kan sætte sine spor, navnlig hvis vi får ophævet vores forbehold.
For det første: Det fastslås i starten, at unionen bygger på medlemsstaterne, og at unionen kun kan agere, hvis medlemsstaterne har givet unionen lov til det.
Det er i øvrigt også præciseret, at landene kan melde sig ud, hvilket igen understreger, at det kun er en traktat og ikke en forfatning.
Det helt afgørende er, at der for første gang nogen sinde i denne verden er et regionalt samarbejde, der bygger på en række klare, universelle værdier.
Det er faktisk enestående, at 28 lande – de 25 medlemslande og de 3 ansøgerlande – kan enes om et sådant grundlag.
Det er aldrig set før, og jeg håber, at det bliver en model for andre regioner i verden.
I værdiparagraffen står der f.eks.: respekt for demokrati, ligestilling og mindretal.
Samtidig er Fttmo22.fm Page 1763
Friday, May 13, 2005 11:32 AM
unionens egne indre mål for samarbejdet skåret ud i pap.
Den gamle retorik om et stadig tættere samarbejde er væk og erstattet af målet: at fremme freden, værdierne og befolkningernes velfærd.
Der skal arbejdes for fuld beskæftigelse og sociale fremskridt, og det skal ske på et bæredygtigt grundlag.
For det andet: Det er et langt mere demokratisk samarbejde end tidligere, fordi åbenhed er et grundvilkår i beslutningerne.
De nationale parlamenters rolle er udvidet, både når det drejer sig om nærhedsprincippet og en øget kontrolfunktion i samarbejdet om f.eks. bekæmpelse af kriminalitet.
Europa-Parlamentet får mere indflydelse, og for første gang kan borgerne være med til at sætte en dagsorden.
Et flertal af befolkningerne er afgørende for, om et forslag kan forkastes eller vedtages, og borgernes rettigheder er præciseret, hvilket alt sammen er demokratiske grundvilkår og forbedringer.
EU kan blive verdens sociale samvittighed, hvis vi vil leve op til målsætningerne om at bidrage til fred, sikkerhed, solidaritet og udryddelse af fattigdom.
EU får en udenrigsminister, der i kraft af sit permanente formandskab for Udenrigsministerrådet har gennemslagskraft og kan samordne og koordinere Europas holdninger og økonomiske indsats.
Derfor får EU i fremtiden langt bedre muligheder for at handle samlet ud fra en fælles udenrigs- og sikkerhedspolitik.
Nu kan vi tage ansvar og handle, når verden omkring os har brug for støtte eller hjælp.
Europa er allerede i dag en stærk økonomisk magt i verden, og i kraft af dette præger vi f.eks. WTO-forhandlingerne.
Nu får vi også mulighed for at blive en politisk magt.
Vi kan præge udviklingen ved at sætte vore værdier i centrum.
Men Europa får også mulighed for at agere, når det drejer sig om fredsbevarelse og konfliktforebyggelse.
Derved bliver det muligt med et modspil og et medspil til USA, og det har verden brug for.
Det har vi klart set, bl.a. i forbindelse med krigen i Irak.
Den fælles sikkerheds- og forsvarspolitik udgør en integrerende del af den fælles udenrigsog sikkerhedspolitik, men det er vigtigt at understrege, at det fortsat er de enkelte medlemslande, der suverænt bestemmer over deres egne forsvarsstyrker, altså til hvad og hvor de anvendes.
For det fjerde: Der er tilføjet en helt ny solidaritetsbestemmelse om terrorbekæmpelse, samtidig med at indsatsen over for kriminalitet forstærkes.
Det er en af forudsætningerne for at sikre og bevare freden og sikkerheden for den enkelte borger i Europa.
For det femte: Sidst, men ikke mindst, gør forfatningstraktaten det muligt at skabe langt stærkere samarbejde om en lang række interne, grænseoverskridende problemer.
Her er det absolut vigtigste en fælles asyl- og indvandrerpolitik, som kun kan finde humane løsninger i fællesskab.
Det skal være slut med at skubbe problemerne rundt mellem landene.
På en lang række af de klassiske politikområder bliver samarbejdet bedre, alene fordi det bliver mere gennemskueligt.
Det Radikale Venstre har nogle klare politiske mål for dette samarbejde.
Vi vil som hidtil kæmpe for sunde madvarer, miljøet og forbrugerbeskyttelse.
Vi vil af med landbrugsstøtteordningerne, og vi vil sikre et europæisk indre marked, hvor der er tjek på de kemikalier, der er i alt lige fra cremer til børnelegetøj.
Vi skal sikre, at olieforurenende skibe bliver opdaget og stillet til regnskab.
Vi skal skabe et Europa, der satser på forskning og innovation, så vi kan erstatte udflytningen af arbejdspladser med nye muligheder.
Unionen er ikke i kraft af sig selv rød, gul, grøn, blå eller andre farver.
Hvis der er et flertal for grønne løsninger, så bliver der grønne løsninger.
Hvis der er et flertal for sorte løsninger, så bliver der sorte løsninger.
Sådan er det, for sådan er demokratiet, og derfor er det selvfølgelig vigtigt, at partier med de politiske holdninger, der giver et grønt Europa, også er på banen og deltager i det europæiske arbejde.
Kun på den måde kan vi præge Europa og få en bæredygtig udvikling.
Det er med de holdninger, at Det Radikale Venstre vil søge at præge fremtidens Europa.
Hovedspørgsmålet er ikke, om det er den ideelle traktat, men om den er bedre end den eksisterende, og om den giver danskerne større og bedre muligheder for en god udvikling – også i Danmark – og for at præge det europæiske samarbejde.
Vi er ikke i tvivl om, at svaret er ja, og Fttmo22.fm Page 1764
Friday, May 13, 2005 11:32 AM
derfor siger vi ja til lovforslaget og forfatningstraktaten.